
	Έκθεση Φωτογραφίας

Κατεχόμενη Κύπρος: … μια περιδιάβαση
στο Σπίτι της Κύπρου

Την Πέμπτη 9 Ιουνίου 2016 εγκαινιάστηκε στο Σπίτι της Κύπρου, η έκθεση φωτογραφίας με τίτλο Κατεχόμενη Κύπρος: … μια περιδιάβαση, η οποία πραγματοποιήθηκε σε συνεργασία με την Έδρα Unesco στο πλαίσιο των 10 χρόνων από το έτος ίδρυσής της και τη Σχολή Επιστημών Αγωγής του Πανεπιστημίου Λευκωσίας.
Η έκθεση αφορά στη ζωή, τον πολιτισμό, την εκπαίδευση και τους ανθρώπους της κατεχόμενης Κύπρου (Ριζοκάρπασο, Αγ. Τριάδα, Γιαλούσα, Μεσαορία, Καρπασία, Λευκωσία και Κερύνεια). Πρόκειται για μια σειρά φωτογραφιών από τις κατεχόμενες περιοχές, που ευγενώς παραχωρήθηκε από τον Λεύκιο Ζαφειρίου, με πρόσωπα εγκλωβισμένων, μαθητών του Ριζοκάρπασου, ψηφιδωτά από την Παναγία της Κανακαριάς και το βεβηλωμένο κοιμητήριο.

Η Μορφωτικός Σύμβουλος κ. Μαρία Παναγίδου καλωσόρισε τους ομιλητές και τους παρευρισκομένους και στη συνέχεια έδωσε τον λόγο στο δρα Αιμίλιο Σολωμού, Διευθυντή της Έδρας Unesco του Πανεπιστημίου Λευκωσίας.

Η πολιτιστική κληρονομιά αποτελεί κοινωνικό αγαθό. Ανήκει σε όλους. Είναι η ταυτότητα ενός έθνους... Μόνο όταν εντρυφήσει κάποιος τις πτυχές της ιστορίας και του πολιτισμού, θα μπορέσει να αναπτυχθεί πλήρως ως άνθρωπος είπε ο κ. Σολωμού στον χαιρετισμό του, ενώ έκανε σύντομη αναφορά στις ποικίλες δράσεις της Έδρας UNESCO του Πανεπιστημίου Λευκωσίας.

Η Επίκουρη Καθηγήτρια Νεοελληνικής Λογοτεχνίας του Πανεπιστημίου Λευκωσίας κ. Μαρίνα Ροδοσθένους-Μπαλάφα αναφερόμενη στην έκθεση επεσήμανε ότι πρόκειται για μια περιήγηση στην κατεχόμενη γη της Κύπρου. Μια περιδιάβαση ιδωμένη από τα μάτια και την ποιητική ευαισθησία του συγγραφέα Λεύκιου Ζαφειρίου, τον οποίο ευχαρίστησε ιδιαιτέρως που αφιλοκερδώς εμπιστεύτηκε το πολύτιμο και σπάνιο φωτογραφικό υλικό στο Πανεπιστήμιο Λευκωσίας, με μοναδικό στόχο την προβολή των Κατεχομένων.

Ο συγγραφέας και Πρόεδρος της Ακαδημίας Αθηνών, Θανάσης Βαλτινός, ο οποίος προλόγισε την εκδήλωση είπε ότι η έκθεση αποτελεί σοδιά φωτογραφιών που είναι σαν κομμάτι από την ψυχή του Λεύκιου Ζαφειρίου, ενώ η κάθε φωτογραφία είναι δεκάδες χιλιάδες λέξεις.
 
Με θέμα, «Τα μάτια της ολόκληρης καταστροφής: Οδοιπορικό στην Κατεχόμενη Κύπρο» μίλησε ο συγγραφέας Λεύκιος Ζαφειρίου ο οποίος έκανε ιδιαίτερη μνεία στην αρχαιολόγο Μαρία Αναγνωστοπούλου για την αμέριστη προσφορά της στην προβολή της καταστροφής της πολιτιστικής κληρονομιάς στα κατεχόμενα της Κύπρου. Διάβασε χαρακτηριστικά αποσπάσματα από δημοσιεύματα σχετικά με την καταστροφή της πολιτιστικής κληρονομιάς και μίλησε για τις εμπειρίες που αποκόμισε κατά την περίοδο που δούλευε ως φιλόλογος στο Γυμνάσιο Ριζοκαρπάσου, περιγράφοντας γεγονότα που σημάδεψαν τη δίχρονη παραμονή του στα Κατεχόμενα.
Επιμέλεια έκθεσης, Ισμήνη Χαχολιάδου. Διάρκεια έκθεσης: 10 – 30 Ιουνίου 2016. Ώρες λειτουργίας: Δευτέρα & Τετάρτη 10:00-18:00. Τρίτη, Πέμπτη, Παρασκευή 10:00-15:30.

